|  |
| --- |
| **Α.Ο. Ψηλαλώνια** |
| **Πληροφορίες** |
| Έμβλημα |  |
| **Πλήρες όνομα:** | **Αθλητικός Όμιλος "Ψηλαλώνια"** |
| **Χρώματα:** | Μπλε - κίτρινο |
| **Έτος ίδρυσης:** | 1982 |
| **Έδρα** | Ψηλαλώνια Πάτρας |
| **Ποδοσφαιρική Έδρα:** | Γήπεδο Προσφυγικών |
| **Χωρητικότητα:** | 5.000 θεατές |
| **Αθλήματα:** | - |
| **Παλαιότερα τμήματα:**  | Ποδόσφαιρο
Καλαθοσφαίριση Ποδόσφαιρο γυναικών Χειροσφαίριση αντρώνΧειροσφαίριση γυναικών Επιτραπέζια αντισφαίριση |
|

Ο **Α.Ο. Ψηλαλώνια** είναι αθλητικός σύλλογος της Πάτρας με έδρα την συνοικία Ψηλαλώνια. Ιδρύθηκε το 1982 με χρώματα μπλε και κίτρινο και σήμα ένα ιπτάμενο μπλε χελιδόνι εντός κίτρινου θυρεού. Το σήμα ανανεώθηκε για την προσωρινή επανεμφάνιση της ομάδας την σεζόν 2022-23. Το χελιδόνι διατηρήθηκε αλλά μεταφέρθηκε στο επάνω τμήμα του θυρεού, ο οποίος φέρει πλέον στο κέντρο του, το άγαλμα του Παλαιών Πατρών Γερμανού που βρίσκεται στην Πλατεία Υψηλών Αλωνίων. 

Κατά καιρούς είχε τμήματα ανδρικού και γυναικείου Ποδοσφαίρου, Καλαθοσφαίρισης, Χειροσφαίρισης, και επιτραπέζιας αντισφαίρισης. Ιστορικός πρόεδρος της ομάδας διατέλεσε ο Γιάννης Μερλίγκας, τον οποίο διαδέχθηκε μετά το θάνατό του στην ηγεσία του συλλόγου ο Κώστας Φωκάς, που διατήρησε την θέση αυτή μέχρι και την σεζόν 2018-19.

Ο Α.Ο. Ψηλαλώνια αποτελούσε μία ιστορική ομάδα για τα Πατραϊκά δρώμενα, εκπροσωπώντας μία από τις παλαιότερες και πιο αναγνωρίσιμες συνοικίες της πόλης. Συν τοις άλλοις, καινοτόμησε πολλάκις στην δεκαετία του '80, οργανώνοντας το θερινό ερασιτεχνικό πρωτάθλημα, συστήνοντας τμήμα γυναικείου ποδοσφαίρου και ενισχύοντας την παρουσία της πόλης στα εθνικά πρωταθλήματα χάντμπολ.

Τμήμα ποδοσφαίρου
-----------------

Το ποδοσφαιρικό τμήμα του συλλόγου ήταν το τελευταίο ενεργό τμήμα, πριν παύσει την λειτουργία του το 2023. Ιδρύθηκε το 1982 με αριθμό μητρώου της ΕΠΟ το 3599 κι έδρα κατά κύριο λόγο το ιστορικό Γήπεδο Προσφυγικών. Από την αγωνιστική περίοδο 1982-83 ως το 1990-91 αγωνιζόταν στην Γ΄κατηγορία της ΕΠΣ Αχαΐας οπότε κατέκτησε το πρωτάθλημα και προβιβάστηκε για πρώτη φορά στην Β' κατηγορία. Στην Β' κατηγορία έπαιξε δύο περιόδους για να επιστρέψει το 2000 ενώ για τελευταία φορά προβιβάστηκε την περίοδο 2006-07. Δεν έχει παίξει ποτέ στην Α' κατηγορία. Τα τελευταία χρόνια, ένεκα της ερήμωσης της ιστορικής της έδρας, η ομάδα έπαιξε για σειρά σεζόν τα παιχνίδια της στο Δημοτικό γήπεδο Ζαρουχλέικων (Ατρομήτου) το οποίο διαθέτει πλαστικό χλοοτάπητα. Γνωστοί ποδοσφαιριστές με τεράστια πορεία στον χώρο του Πατραικού και όχι μόνο ποδοσφαίρου οι οποίοι αγωνίστηκαν στην ποδοσφαιρική ομάδα των Ψηλαλωνίων είναι και οι: Δημήτρης Τσαούσογλου, Σπύρος Μαυρούλιας, Παναγιώτης Λάγκης, Παναγιώτης Τριανταφύλλου κ.α.

Το ρόστερ της ομάδας για την αγωνιστική σεζόν 2012-13 ήταν το ακόλουθο:

|  |
| --- |
| **ROSTER 2012-2013** |
| **Τερματοφύλακες:** | *Δασκαλάκης ΜάνοςΔιαμαντόπουλος Νίκος* |
| **Αμυντικοί:** | *Λιούμης ΑντώνηςΣταυρόπουλος ΝίκοςΔασκαλάκης ΒασίληςΔιαμαντόπουλος ΒασίληςΧατζημιχαήλ Παναγιώτης(C)* |
| **Μέσοι:** | *Αθανασόπουλος ΔημήτρηςΣταματόπουλος ΧρήστοςΚουρμπανάς ΔημήτρηςΑθανασόπουλος Σάκης(C)Τσαλπατούρος Σπύρος* |
| **Έπιθετικοί:** | *Καραβότας ΆγγελοςΜπούρδος ΣπύροςΚυριάζου Ηλίας* |
| **Προπονητής** | *Δασκαλάκης Γιώργος* |
| **Πρόεδρος:** | *Μερλίγκας Ιωάννης* |
|

Ανεπίσημο πρωτάθλημα
--------------------

Ο ΑΟ Ψηλαλώνια με τον τότε πρόεδρο του, Βασίλη Ταπείνη, διοργάνωνε για πολλά χρόνια (πάνω από 20), το ανεπίσημο πρωτάθλημα της Πάτρας. Το πρωτάθλημα λάμβανε χώρα κάθε καλοκαίρι, ήταν ιδιαίτερα δημοφιλές και δεν επιτρεπόταν η συμμετοχή επαγγελματιών ποδοσφαιριστών. Υπάρχουν πολλοί σύλλογοι που ξεκίνησαν από αυτό το ανεπίσημο πρωτάθλημα για να γίνουν σήμερα επίσημα σωματεία, όπως ο Φωστήρας η Αστραπή Ψαροφαΐου, η Κρήνη και άλλοι

Γυναικείο ποδόσφαιρο
--------------------

Ο ΑΟ Ψηλαλώνια από την ίδρυση του και για πολλά χρόνια διατηρούσε ποδοσφαιρικό τμήμα γυναικών, όντας από τους πρώτους συλλόγους στην Πάτρα που προέβη σε μια τέτοια κίνηση. Έπαιζε φιλικά κυρίως με παιδικές ή μεικτές τοπικές ομάδες αλλά ελλείψει ανταγωνισμού και πρωταθλήματος το τμήμα διαλύθηκε.

Καλαθοσφαίριση
--------------

Το τμήμα καλαθοσφαίρισης έχει συμμετοχές μόνο στα τοπικά πρωταθλήματα της ΕΣΚΑ-Η.

Χειροσφαίριση αντρών
--------------------

Το τμήμα χειροσφαίρισης ανδρών ιδρύθηκε το 1983 με προπονητή τον Μάκη Κουλουμπή ενώ παράλληλα διατηρούσε και τμήματα υποδομών. Πήρε μέρος το 1983-84 στο τοπικό πρωτάθλημα όπου κέρδισε την προαγωγή του για την Β΄εθνική κατηγορία χωρίς αγώνα αφού την τελευταία στιγμή δεν κατέβηκαν να αγωνιστούν η Δόξα Άρτας και ο Διομήδης Άργους. Το 1984-85 στον Γ' προκριματικό όμιλο, ο ΑΟΨ κατετάγη 3ος μεταξύ 11 συλλόγων.

Την επόμενη περίοδο, 1985-86, συμμετέχοντας στην Β' εθνική και στον Γ' όμιλο κατέλαβε την τελευταία θέση, με αυτή να αποτελεί και την τελευταία παρουσία του τμήματος σε εθνική κατηγορία. Έκτοτε συμμετείχε στο τοπικό πρωτάθλημα αλλά σταδιακά και λόγω οικονομικών προβλημάτων, όπως και το τμήμα γυναικών, κατέστη ανενεργό.

Χειροσφαίριση γυναικών
----------------------

Το τμήμα χειροσφαίρισης γυναικών ιδρύθηκε το 1983. Πήρε μέρος για πρώτη φορά στο πανελλήνιο πρωτάθλημα του 1983-84, όταν στον Γ' προκριματικό όμιλο αντιμετώπισε τους Έσπερο, Φοίνικα και Σπόρτιγκ, που καθώς αποτελούσαν έμπειρους αντιπάλους, περιόρισαν τα Ψηλαλώνια στην 4η και τελευταία θέση. Την επόμενη χρονιά (1983-84), το τμήμα συμμετείχε και πάλι στο πανελλήνιο πρωτάθλημα, όντας ξανά στον Γ' προκριματικό όμιλο και αντιμετωπίζοντας τις ίδιες ομάδες. Κατέλαβε έτσι εκ νέου την 4η και τελευταία θέση.

Η περίοδος 1984-85 ήταν η τελευταία του ΑΟΨ στο πανελλήνιο πρωτάθλημα, καθώς από την επόμενη αγωνιστική σεζόν (1985-86) υποβιβάστηκε στην Β εθνική. Τα άσχημα οικονομικά δεδομένα του συλλόγου οδήγησαν σε αποχωρήσεις από αγώνες και συνακόλουθους μηδενισμούς. Το 1986, ο ΑΟΨ πήρε μέρος στο τοπικό πρωτάθλημα από όπου προβιβάστηκε την επόμενη χρονιά και πάλι στην Β εθνική, χωρίς όμως να είναι σε θέση να συμμετάσχει σε όλα τα παιχνίδια για οικονομικούς λόγους. Την επόμενη σεζόν, το τμήμα αποχώρησε από το πρωτάθλημα και έκτοτε κατέστη ανενεργό.

Επιτραπέζια αντισφαίριση
------------------------

Τα Ψηλαλώνια διατηρούσαν και τμήμα επιτραπέζιας αντισφαίρισης, με λίγες επιτυχίες πανελληνίως, όπως την 4η θέση του Συριμπέη στο διπλό του πανελλήνιου πρωταθλήματος νέων τη σεζόν 1989-90.

Παραπομπές
----------

1. 1 2 3  Βασιλείου Οικονομόπουλου, *Πατρινό αθλητικό πανόραμα*, Πάτρα 1995, λήμμα "ΑΟ Ψηλαλωνίων"
2. 1 2 3 4  Τάσος Σταθόπουλος, *Αχαϊκό ποδόσφαιρο, εκατόν είκοσι χρόνια (1891-2010), εκδόσεις Γιάννης Πικραμένος, Πάτρα 2010 , ISBN 978-968-6628-27-6*
3. ↑  «Facebook». *www.facebook.com*. Ανακτήθηκε στις 15 Σεπτεμβρίου 2021.
4. ↑  Βασιλείου Κυριαζή, *Φωστήρας 35 χρόνια πορείας 1969-2004*, Πάτρα 2004
5. 1 2  Αθλητική Ηχώ φύλο 28 Αυγούστου 1983[*νεκρός σύνδεσμος*], σελίδα 2 , "νέα για την Πάτρα" στο γενικό άρθρο για το χάντμπολ
6. ↑  Αθλητική Ηχώ φύλο 17 Απριλίου 1984[*νεκρός σύνδεσμος*]
7. ↑  Διομήδης Άργους 1η ΧΡΟΝΙΑ Β' ΕΘΝΙΚΗ 1984-1985
8. ↑  Διομήδης Άργους 2η ΧΡΟΝΙΑ Β' ΕΘΝΙΚΗ 1985-1986
9. ↑  Αθλητική Ηχώ φύλο 21 Δεκεμβρίου 1985[*νεκρός σύνδεσμος*]
10. ↑  Αθλητική Ηχώ φύλο 26 Μαΐου 1983[*νεκρός σύνδεσμος*]
11. ↑  Αθλητική Ηχώ φύλο 20 Μαΐου 1984[*νεκρός σύνδεσμος*]
12. ↑  Αθλητική Ηχώ, φύλο 28 Δεκεμβρίου 1985[*νεκρός σύνδεσμος*]
13. ↑  Αθλητική Ηχώ φύλο 15 Απριλίου 1989[*νεκρός σύνδεσμος*]

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

|  |  |
| --- | --- |
| εικονίδιο Καλαθοσφαίριση | Πύλη Καλαθοσφαίριση |